Сергей Есенин
Старата ми рана не боли ме…

Превод от руски: Георги Динински, —

chitanka.info

Старата ми рана не боли ме

и пиянството в сърцето няма глас,

а на Техеран — цветята сини,

в чайната лекувам аз.

Сам стопанин с плещи кръгли,

за да слави своята страна,

с чай пиалата ми пълни

вместо силни водки и вина.

Сипвай ми, любезни, но със мяра.

Във градината ти розите цъфтят.

Ненапразно без поквара

две очи под фереджето ме следят.

Във Русия пролетни момичета

на верижка като куче не държим.

Без пари се учим да обичаме

и кинжала там не е необходим.

А за таз със кръшно тяло,

със лице — предутринна заря,

в Хоросан ще купя шала

и с килим ширазки ще даря.

Сипвай ми от чая си прехвален,

аз не лъжа, но не съм глупак.

Най-добре за мене отговарям,

а за теб да отговоря — няма как.

Не поглеждай към врата стара,

през градината ти има таен път…

Ненапразно без поквара

две очи под фереджето ме следят.

1924

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.